আন্তর্জাতিক কলকাতা চলচ্চিত্র উৎসবে শান্তিপুরের শর্টফিল্ম ‘শেষ বেলা’

কলকাতা: শান্তিপুরের (Shantipur) শিল্পীদের উদ্যোগে নির্মিত স্বল্পদৈর্ঘ্যের চলচ্চিত্র ‘শেষ বেলা’ (ShesH Bela) এবার জায়গা করে নিল আন্তর্জাতিক মঞ্চে। আগামী ১৩ নভেম্বর কলকাতার শিশির মঞ্চে আন্তর্জাতিক কলকাতা চলচ্চিত্র উৎসব (Kolkata International Film Festival)-এ দেখানো হল এই শর্টফিল্মটি। সন্ধ্যে ৬টা ৩০ মিনিটে ছবিটি প্রদর্শিত হয় উৎসবের উপস্থিত দর্শকদের সামনে।

রূপকথা কেন্দ্র প্রযোজিত এবং রূপকলা কেন্দ্রের ছাত্র-ছাত্রীদের নির্মিত এই চলচ্চিত্রের প্রথম স্ক্রিনিং ইতিমধ্যেই সম্পন্ন হয়েছে শান্তিপুর বন্ধুসভায়। চলতি বছরের ফেব্রুয়ারিতে শান্তিপুরের একাধিক লোকেশনে ছবিটির শুটিং হয়। মাত্র ৩০ মিনিটের এই স্বল্পদৈর্ঘ্যের ছবিটির নির্মাণে যুক্ত ছিলেন প্রায় ৭০ জন কলাকুশলী। গল্প, চিত্রনাট্য ও নির্দেশনার দায়িত্বে আছেন রূপকলা কেন্দ্রের ছাত্র ও তরুণ নির্মাতা সৃঞ্জন মজুমদার।

আরও পড়ুন: হঠাৎ সিগন্যালিংয়ের কাজ, দক্ষিণেশ্বরে মেট্রো বন্ধ

নির্মাণের মান ও বিষয়বস্তুর গভীরতার জন্য ছবিটি প্রথম প্রদর্শনী থেকেই দর্শকমহলে সাড়া ফেলেছে। নির্মাতাদের বক্তব্য, শর্টফিল্মের প্রকৃত দর্শকের কাছে পৌঁছানোর অন্যতম গুরুত্বপূর্ণ মাধ্যম এখন বিভিন্ন চলচ্চিত্র উৎসব। তাই আন্তর্জাতিক কলকাতা চলচ্চিত্র উৎসবকে তাঁরা বেছে নিয়েছেন ছবিটির প্রথম বড় মঞ্চ হিসেবে।

রূপকলা কেন্দ্রের তরুণ নির্মাতাদের কথায়, ‘শেষ বেলা’ শুধুমাত্র একটি শর্টফিল্ম নয়—এটি তাদের দীর্ঘদিনের প্রশিক্ষণ, পরিশ্রম এবং চলচ্চিত্র নির্মাণের প্রতি আবেগের বাস্তব প্রকাশ। এর আগে ছোট পরিসরে বেশ কয়েকটি কাজ করলেও, এত বড় আকারে এটি তাঁদের প্রথম যৌথ উদ্যোগ।

শুধু কলকাতা নয়, এই ছবিটি ইতিমধ্যেই দেশের আরও বেশ কয়েকটি চলচ্চিত্র উৎসবে পাঠানো হয়েছে। কেরালা, তামিলনাড়ু, মুম্বই-সহ বিভিন্ন রাজ্যের উৎসবেও ‘শেষ বেলা’ পাঠানোর পরিকল্পনা রয়েছে। ফলাফলের জন্য এখন অপেক্ষায় নির্মাতা দল।

স্থানীয় শিল্পীদের মেধা ও সৃজনশীলতার প্রকাশ ঘটিয়ে শান্তিপুরের এই চলচ্চিত্রটি আন্তর্জাতিক চলচ্চিত্রমঞ্চে নতুন সম্ভাবনার দুয়ার খুলবে, এমনই আশা সবার।